b'\n_START_ARTICLE_\nDigitaalinen signaalink\xc3\xa4sittely\n_START_PARAGRAPH_\nDigitaalinen signaalink\xc3\xa4sittely, usein my\xc3\xb6s pelkk\xc3\xa4 signaalink\xc3\xa4sittely, on digitaalisessa muodossa esitettyjen signaalien k\xc3\xa4sittely\xc3\xa4 numeerisen laskennan menetelmin. Digitaalisen signaalink\xc3\xa4sittelyn merkitys on kasvanut voimakkaasti viime vuosikymmenin\xc3\xa4 tietokoneiden laskentatehon kasvaessa ja yh\xc3\xa4 uusien sovelluskohteiden avautuessa. Digitaalisen signaalink\xc3\xa4sittelyn alaan kuuluu keskeisesti my\xc3\xb6s analogisten signaalien muuttamisen digitaaliseksi  ja p\xc3\xa4invastoin. Useimmat digitaaliset signaalit ovatkin digitaaliseksi muutettuja analogisia signaaleja, esimerkiksi audiosignaaleja eli \xc3\xa4\xc3\xa4nt\xc3\xa4.\n_START_SECTION_\nDigitaalisen signaalink\xc3\xa4sittelyn edut\n_START_PARAGRAPH_\nEnnen digitaalisen signaalink\xc3\xa4sittelyn kehittymist\xc3\xa4 vallalla oli analoginen signaalink\xc3\xa4sittely. T\xc3\xa4ll\xc3\xb6in signaaleja k\xc3\xa4siteltiin analogisten komponenttien, kuten vastusten, kelojen, kondensaattorien, transistorien ja operaatiovahvistimien avulla._NEWLINE_Analogisiin signaalink\xc3\xa4sittelymetodeihin verrattuna digitaaliset metodit antavat tarkemman tuloksen, ovat helpommin monistettavissa ja muokattavissa sek\xc3\xa4 ovat halvempia. Ne ovat my\xc3\xb6s er\xc3\xa4ilt\xc3\xa4 keskeisilt\xc3\xa4 osin merkitt\xc3\xa4v\xc3\xa4sti suorituskykyisempi\xc3\xa4.\n_START_SECTION_\nKeskeisi\xc3\xa4 menetelmi\xc3\xa4\n_START_PARAGRAPH_\nSignaalit esitet\xc3\xa4\xc3\xa4n usein aika-akselin sijaan taajuusakselilla. Aika-alueen signaalien muuntaminen taajuusalueeseen tehd\xc3\xa4\xc3\xa4n usein Fourier-muunnoksella._NEWLINE_Digitaalisen signaalink\xc3\xa4sittelyn keinoin voidaan suuresta joukosta dataa, joka sin\xc3\xa4ns\xc3\xa4 on vaikeasti tulkittavissa, saada esille dataa luettavassa, ymm\xc3\xa4rrett\xc3\xa4v\xc3\xa4ss\xc3\xa4 ja k\xc3\xa4ytett\xc3\xa4v\xc3\xa4ss\xc3\xa4 muodossa. Triviaali esimerkki t\xc3\xa4st\xc3\xa4 on esimerkiksi keskustelun \xc3\xa4\xc3\xa4nitt\xc3\xa4minen suuressa taustamelussa. Oleellisen datan esille saamiseksi k\xc3\xa4ytet\xc3\xa4\xc3\xa4n digitaalisia suodattimia. _NEWLINE_Analoginen signaali muutetaan digitaaliseksi AD-muuntimella ja digitaalinen takaisin analogiseksi DA-muuntimella._NEWLINE_Signaaleja k\xc3\xa4sitell\xc3\xa4\xc3\xa4n usein joko tavallisella tietokoneella tai signaalink\xc3\xa4sittelytarkoitukseen erityisesti suunniteltuja digitaalisella signaaliprosessorilla. Useat reaaliaikaiset s\xc3\xa4\xc3\xa4t\xc3\xb6j\xc3\xa4rjestelm\xc3\xa4t edellytt\xc3\xa4v\xc3\xa4t digitaalisen signaalink\xc3\xa4sittelyn keinoin k\xc3\xa4sitelty\xc3\xa4 dataa. Etenkin suuria tai monimutkaista k\xc3\xa4sittely\xc3\xa4 vaativia datam\xc3\xa4\xc3\xa4ri\xc3\xa4 reaaliajassa k\xc3\xa4sitelt\xc3\xa4ess\xc3\xa4 k\xc3\xa4ytet\xc3\xa4\xc3\xa4n my\xc3\xb6s tarkoitusta varten r\xc3\xa4\xc3\xa4t\xc3\xa4l\xc3\xb6ityj\xc3\xa4 sovelluskohtaisia mikropiirej\xc3\xa4 tai FPGA-piirej\xc3\xa4.'